**Rauman kaupungin opiskeluhuollon ohjausryhmän kokous**

Aika: Ti 9.6.20 klo 10-12

Paikka: Teams

Osallistujat: Leena Kivimäki, Johanna Ylikoski, Anna Kuromaa, Maritta Falin, ~~Päivi Tiesmaa~~, Jaana Ahvenjärvi, Hanna Viljanen-Lehto (pj.) ja Sari Ågren (siht.)

1. **Kokouksen avaus**

Puheenjohtaja avasi kokouksen.

1. **Opiskeluhuollon kuulumisia**

Sari kertoi opiskeluhuollon ajankohtaisia kuulumisia

* Mieli Ry on hakemassa hankerahoitusta valtakunnallisiin mielenterveyden ensiapu -koulutuksiin. Sari on tehnyt asiassa yhteistyötä Sanna Kenttälän kanssa ja Raumalta ollaan ilmoittauduttu mukaan. Tarkoituksena olisi kouluttaa opiskeluhuollon henkilöstöä, terveystiedon opettajia sekä soten puolelta halukkaita myös.
* Anna ja Sari ovat yhdessä laatineet poikkeusolojen ohjeistuksen perhekeskuksen ja opiskeluhuollon kouluilla liikkuvalla henkilöstölle.
* Opiskeluhuollon henkilöstö on vielä suurimmaksi osaksi koko kesäkuun töissä, joten heitä tavoittaa puhelimitse ja sähköpostilla.
* Nybergin kesätyöhön saatiin poikkeuksellisen vähän työpaikkoja Korona-tilanteesta johtuen. Korvaavana toimintana kuraattorit ovat järjestäneet leiritoimintaa Kuovilla kymmenelle nuorelle.
* OKM on avannut valtionavustushaun, jonka kautta on mahdollista hakea rahoitusta Koronan jälkeisiin tuen tarpeisiin esi- ja perusopetuksessa. Pohdittiin ryhmän kanssa, mihin rahoitusta olisi hyvä hakea. Matalan kynnyksen perhetyö, psykiatriset sairaanhoitajat, avustajat kouluille sekä opiskeluhuollon henkilöstön koulutustarpeet nousivat esille.
* Opiskeluhuollon siirtäminen osaksi maakunnan sote-palveluja on jälleen noussut esille. Asia huolestuttaa opiskeluhuollon väkeä. Valtakunnallisestikin asiasta ollaan montaa mieltä.

1. **Muiden yhteistyökumppaneiden kuulumiset**

Käytiin läpi opiskeluhuollon ohjausryhmäläisten kuulumisia.

Perhekeskus: Opiskelijapsykologiin liittyvä kirjelmä ei ole mennyt vielä eteenpäin valiokuntaan, sillä Anna on ollut lomalla. Anna valmistelee asiaa. Perheneuvola – asia ei ole mennyt sote-valiokunnan jälkeen toistaiseksi eteenpäin. Perheneuvolan tarpeesta keskusteltiin yhteisesti ja sivistystoimialan suunnalta halutaan antaa tukea ajatukselle, sillä perheneuvolan palveluita on jo pitkään kaivattu (myös sosiaalitoimen puolella). Perhekeskuksessa valmistellaan isoja kuvioita ja pohditaan, miten yhdistetään lapsiperhepalveluiden eri toimintoja. Maakuntaan siirtyminen puhututtaa. Työterveys on mahdollisesti siirtymässä toisaalle, joten tilaratkaisut ovat myös mietintämyssyssä.

Lastensuojelussa on alkanut näkyä koronan vaikutukset ja kahden viime viikon aikana on ollut useita tapauksia, joissa aikuisten mielenterveysongelmat – ja sitä kautta kyvyttömyys huolehtia lapsista – on noussut esille. Asiakkaat ovat sinnitelleet poikkeusajan, mutta nyt voimat alkavat ehtyä. Perhetukikeskus on täynnä, ulkopuolisia sijoituksia tullut paljon ja nuorten omat päihdeongelmat ovat lisääntyneet. Kouluarjen turvallinen rakenne puuttuu. Syksyn odotetaan olevan kuormittavaa.

Kouluterveydenhuollossa terveydenhoitajien määrä on vähenemässä, mikä tuo tilanteeseen tukaluutta. Työ monimuotoistunut ja tullut rankemmaksi, kontaktit ovat lyhyitä, ei ole aikaa perehtyä tilanteisiin ja ennaltaehkäisevä työ jää puuttumaan. Osassa kouluissa terveydenhoitajat tulevat syksyksi vaihtumaan.

Varhaiskasvatus ja esiopetus: Lähes kaikki esioppilaat palasivat kouluun poikkeusolojen jälkeen. Tuleva kesä eroaa tavallisesta kesästä siten, että yksikköjä on kesällä auki enemmän, koska lapsia on enemmän hoidossa’. Varhaiskasvatuksessa on paljon perheitä, jotka ovat sanoneet hoitopaikan poikkeusolojen aikana irti ja heidän paluutaan odotellaan kysymysmerkillä. Gotoutumishankkeen myötä varhaiskasvatus on saamassa S2-opettajan. Vaativaa erityistukea tarvitsevien lasten määrä on nousussa ja sopivien koulupaikkojen löytäminen on vaikeaa.

1. **Opiskeluhuollon toiminnan arviointia**

Käytiin lyhyesti läpi opiskeluhuollon toiminnan arviointia juuri päättyneen lukuvuoden osalta. Palveluyksikön toiminta on löytänyt uomansa ja esimiehen sekä henkilöstön välille on löytynyt yhteinen linja. Todettiin, että opiskeluhuollon on hyvä olla yksien käsien alla, sillä oma esimies ja kehittämistyön tekeminen ovat olennaisen tärkeitä asioita. Yhteistyö on ollut hyvää, mutta aikaa yhteistyön tekemiselle saisi olla enemmän. Koulukohtaisia opiskeluhuollon kohtaamisia toivottiin enemmän ja siten nostettiin esille tarvetta yhteisöllisille opiskeluhuoltoryhmille. Esiopetuksen osallistuminen koulujen yhteisöllisiin oppilashuoltoryhmiin on yhteistyön kannalta koettu tärkeäksi.

1. **Ohjausryhmän itsearviointi**

Ohjausryhmän arvioinnissa ryhmän toiminta sai kiitosta joustavuudesta asiasisällöissä poikkeusolojen aikana. Ohjausryhmä on toiminut tärkeänä yhteistyöfoorumina ja tarvetta kuudelle kokoontumiselle vuosittain katsotaan olevan tarvetta jatkossakin. Korona-kevät sotki muutamia vuosikellon mukaisia asioita ryhmän toiminnassa ja tulevana vuonna aikaa on sijoitettava erityisesti TTH-tarkastusten seurannalle.

1. **Lukuvuoden 20-21 opiskeluhuollon ohjausryhmien ajankohdat**

Sovittiin, että Sarilla on vapaus laittaa kalenteriin tulevan lukuvuoden ohjausryhmän ajankohdat. Tiistai-päivää pidettiin hyvänä.

1. **Muut asiat**

Johanna kertoi, että koulun ja lastensuojelun yhteistyöhön kohdentuva TOP-hankehakemus on lähtenyt matkaan.

1. **Seuraava kokous ja kokouksen päättäminen**

Maritta oli valmistellut tähän kokoukseen yhteenvetoja erinäisistä lapsiin ja koulumaailmaan kohdentuneista kyselyistä. Ne päätettiin käsitellä syksyn ensimmäisessä kokouksessa.

Puheenjohtaja päätti kokouksen